Емилиян Ґубаш

**Емилиян Ґубаш** (*25. фебруар 1875—†3. септембер 1919), учитель и драмски дїяч у Коцуре, други подпредсидатель Управного одбору Руского народного просвитного дружтва (РНПД).

## Биоґрафия
Емилиян Ґубаш ше народзел 25. фебруара 1875. року у Коцуре. Оцец Михал Ґубаш и мац Мария родз. Тот. Основну школу закончел у своїм валалє, нїзшу ґимназию у Новим Садзе, а дзиякоучительску у Ужгородзе. У дзепоєдних жридлох (як замерковал Микола М. Цап), учительску школу закончел у Баї (Мадярска). Алє, понеже добре овладал зоз карпаторуским язиком, на котрим и писал, а бул и дзияк, точнєйше будзе же Емилиян Ґубаш бул ужгородски школяр.

У Коцуре Емилиян Ґубаш робел як учитель од 1894. по 1899. рок. По власней дзеки одходзи до грекокатолїцкей основней школи (познатшей як Руска школа) у Новим Садзе. Ту робел по 1912. рок, и знова ше врацел до Коцура дзе робел як учитель и дзияк.

Под час школованя Емилиян Ґубаш здобул солидне музичне образованє котре зоз замеркованим успихом применьовал у своєй културно-просвитней дїялносци. Вон 23. фебруара 1913. року пририхтал, з помоцу коцурских учителькох Єлени Чижмар и Ксениї Лабош, „забаву“ у котрей одбавени два єднодїйки *Нє преклїнай* и *Врачарка* Єронима Я. Луцика у режиї Емилияна Ґубаша, а виведли их коцурски школяре висших класох основней школи. То источасно и перши театрални представи при Руснацох у Бачкей, о котрих иснує писани шлїд.

О тей подїї значней нє лєм за Коцур, алє и за театрални живот Руснацох на тих просторох, 1913. року писала и Врабельова *Недиля*, а ориґинална поволанка и програма зачувани дзекуюци др Федорови Лабошови зоз Заґребу и його фамелиї.

Спрам писаня *Недилї* у Коцуре и о рок, 3. мая 1914. року, тиж виведзена театрална представа *Пекло у хижи*, хтору пририхтал учитель Емилиян Ґубаш.

После Першей шветовей войни, гоч уж обачлїво хори, Ґубаш предлужує културну дїялносц. Повязал ше зоз о. Дюром Биндасом и потримовал його инициятиви коло снованя рускей културней орґанизациї. З його анґажованьом 9. януара 1919. року у Коцуре основани Просвитни одбор (перши спомедзи вецей таких целох по других местох), а вон вибрани за його першого предсидателя. На Сновательней схадзки Руского народного просвитного дружтва 2. юлия 1919. року у Новим Садзе Емилиян Ґубаш вибрани за другого подпредсидателя Управного одбору РНПД-а и на тей длужносци го застала нєсподзивана шмерц.

Емилиян Ґубаш умар 3. септембра 1919. року у Коцуре, дзе є и поховани.

## Литература
* Дюра Латяк: *Театрални живот Руснацох, І часц*, видавателє: Театрални музей Войводини и НВУ *Руске слово*, Нови Сад, 2008, б. 274-276.

* Дюра Варґа: *Емилиян Ґубаш - зачатнїк сценско-музичней дїялносци*, *Младежски часопис МАК, ч. 11, рок XVI, новембер 1987,* бок 12-13.
* P R Magocsi, Gubash, Emilian/Gubaš, Emilijan, P. R. Magocsi  and Ivan Pop: Encyclopedia of Rusyn History and Culture, University of Toronto, 2005, , p. 154.

## Вонкашнї вязи
* Нєшка 100 роки од першей рускей представи на тих просторох - РТ Войводина, 23. фебруар 2013. року, жридло Рутенпрес

* Мирон Жирош, Мaлочислени, a вельки нaрод, под „Нaродни предняци, дружтвени дїячe, нaукови роботнїки, новинaрe, публицистиˮ, вебсайт *Руснаци у Панониї*, rdsa.tripod.com

* Емилиян Ґубаш, биоґрафия - Новинарска Асоцияция Руснацох, децембер 28, 2017. року

Катеґория:Руснаци у Сербиї
Катеґория:Коцурци
Катеґория:Учителє
Катеґория:Дїяче у култури
Катеґория:Режисере
Катеґория:Дзияци
Катеґория:25. фебруар
Катеґория:Народзени 1875
Катеґория:3. септембер
Катеґория:Умарли 1919